Euroopan parlamentin päätöslauselma Nepalista



Virallinen lehti nro 227 E , 21/09/2006 s. 0616 - 0618



P6_TA(2005)0367 Nepal Euroopan parlamentin päätöslauselma Nepalista Euroopan parlamentti, joka - ottaa huomioon edellisen 24. helmikuuta 2005 antamansa Nepalia koskevan päätöslauselman [1], jossa se tuomitsi kuninkaan toteuttaman vallankaappauksen ja kehotti kuningas Gyanendraa lopettamaan poikkeustilan ja palauttamaan parlamentin valtaoikeudet sekä demokraattiset instituutiot, - ottaa huomioon 6. syyskuuta 2005 EU:n puheenjohtajiston antaman julkilausuman, jossa pidetään tervetulleena Nepalin kommunistisen puolueen (maolainen) (CPN(M)) puheenjohtajan Prachandan julistamaa tulitaukoa, - ottaa huomioon YK:n pääsihteerin erityisneuvonantaja Lakhdar Brahimin Nepaliin heinäkuussa tekemän vierailun, - ottaa huomioon EU:n troikan aikomuksen vierailla Nepalissa 4.– 6. lokakuuta 2005, - ottaa huomioon työjärjestyksen 115 artiklan 5 kohdan, A. ottaa huomioon, että kuningas Gyanendra erotti 1. helmikuuta 2005 perustuslain vastaisesti hallituksen, otti itselleen suoran toimivallan ja julisti maahan poikkeustilan, B. ottaa huomioon, että kuninkaan toteuttaman vallankaappauksen jälkeen väkivalta on lisääntynyt Nepalissa ja että laillisesti valitun hallituksen puuttuessa Nepalin kuninkaallisen armeijan vallankäyttöä ei ole voitu valvoa, C. ottaa huomioon, että kuninkaan vallankaappaus on vahvistanut maolaisten kapinallisryhmien asemaa ja että näillä on nyt yli 15000 taistelijaa riveissään ja monia alueita valvonnassaan Nepalissa, D. ottaa huomioon, että seitsemän puolueen muodostama liitto, joka käsittää useimmat valtavirtaan kuuluvat poliittiset puolueet ja joilla oli yhteensä 190 edustajaa hajotetussa 205-jäsenisessä parlamentissa, vaatii palauttamaan vuonna 1999 valitun edustajainhuoneen valtaoikeudet sekä aloittamaan rauhanneuvottelut maolaisten kanssa, E. ottaa huomioon, että puolueiden edustajat pitivät toukokuussa 2005 New Delhissä kokouksia ja että seitsemän puolueen liitto sopi elokuussa 2005 yhteisen ryhmän nimittämisestä virallisia neuvotteluja varten, F. ottaa huomioon, että äskettäin Katmandussa järjestetyssä mielenosoituksessa rauhan puolesta 30000 ihmistä vaati lopettamaan pitkään jatkuneen konfliktin, joka on vaatinut noin 12000 kuolonuhria, G. ottaa huomioon, että 23 miljoonan asukkaan Nepal on yksi maailman köyhimmistä ja vähiten kehittyneistä valtioista, jossa 42 prosenttia väestöstä elää köyhyysrajan alapuolella, 80 prosenttia asuu maaseutualueilla ja jossa työttömyysaste on 47 prosenttia, H. ottaa huomioon, että maassa loukataan jatkuvasti perusoikeuksia, mikä ilmenee esimerkiksi demokraattisten puolueiden johtajien häiritsemisenä, poliittisten ja ihmisoikeusaktivistien vangitsemisena, 140 toimittajan pidättämisenä demokratiaa puolustavien mielenosoitusten yhteydessä sekä ammattiyhdistysaktivistien ilmaisuvapauden rajoittamisena, I. ottaa huomioon, että tiedotusvälineiden sensuuri sekä poliisivoimien, Nepalin kuninkaallisen armeijan että maolaisten kapinallisten tekemät vakavat ihmisoikeusrikkomukset, kuten kidutukset, vangitsemiset, pakkosiirrot, sieppaukset ja tapot, jatkuvat yhä ja että sadat poliittiset ja ihmisoikeusaktivistit, lehtimiehet ja ammattiyhdistysaktivistit ovat edelleen pidätettyinä, J. ottaa huomioon, että kaikista maailman maista tapahtuu Nepalissa eniten "katoamisia" ja että rankaisemattomuus on maassa laajasti esiintyvä ilmiö; ottaa huomioon, että maan sisällä siirtymään joutuneiden henkilöiden lukumäärän lisääntyessä kasvaa myös humanitaarisen kriisin riski, K. ottaa huomioon, että kaikki konfliktin osapuolet rikkovat jatkuvasti lasten kaikkein olennaisimpia perusoikeuksia, L. ottaa huomioon, että EU on tuominnut Nepalin maolaiskapinallisten harjoittaman lapsisotilaiden käytön, 1. pitää tervetulleena CPN-M:n julistamaa tulitaukoa sekä seitsemän puoleen liiton ottamia ensiaskeleita aseellisen konfliktin selvittämiseen pyrkivän poliittisen prosessin käynnistämiseksi; kehottaa maolaisia jatkamaan tulitaukoaan ennalta määräämättömäksi ajaksi sekä kuningas Gyanendraa yhtymään tulitaukoon sekä aloittamaan rakentavat keskustelut poliittisten ryhmien kanssa, maolaiskapinalliset mukaan lukien, demokraattisten prosessien palauttamiseksi Nepaliin; 2. kehottaa Nepalin viranomaisia ryhtymään kiireisiin toimiin troikan tulevaa vierailua silmällä pitäen; pyytää viranomaisia tekemään yhteistyötä kyseisissä tapaamisissa hedelmällisen keskustelun aikaansaamiseksi, jotta rauhanprosessi vahvistuisi ja demokratia voidaan palauttaa kansainvälisen yhteisön opastuksen ja rohkaisun turvin; 3. kehottaa kuningas Gyanendraa takaamaan parlamentaaristen ja demokraattisten viranomaisten täyden itsemääräämisoikeuden; 4. pyytää kansainvälistä yhteisöä perustamaan Nepalin avainkumppaneista ja kansainvälisistä järjestöistä (EU, Yhdysvallat, Intia ja YK) koostuvan yhteysryhmän Nepalia koskevien kansainvälisten toimien yhteensovittamiseksi; ehdottaa, että Euroopan parlamentti nimittää erityisesittelijän tarkkailemaan tilannetta; 5. pitää myönteisenä YK:n aloitetta lähettää erityisraportoija ja perustaa YK:n ihmisoikeustoimisto Nepaliin, jossa niiden tehtävänä on tarkkailla huolellisesti maan ihmisoikeustilannetta; 6. kehottaa avainkumppaneiden yhteysryhmää järjestämään vuoden 2002 Lontoon kansainvälisen konferenssin seurantakokouksen, jossa olisi vahvistettava Nepalin rauhanprosessin pohjustamisessa tarvittavat periaatteet ja arvot ja johon olisi saatava saman pöydän ääreen kansainvälisen yhteisön kaikki merkittävät toimijat sekä kuningas Gyanendra, maolaiset kapinallisryhmät ja suurimmat poliittiset puolueet; 7. kehottaa neuvostoa ja jäsenvaltioita pidättäytymään edelleen sotilaallisen avun toimittamisesta; pyytää valvomaan kaikkea Nepaliin lähetettävää apua ja asettamaan järkeviä pakotteita, jotta kuninkaan hallituksen painostamista demokraattisen hallinnon palauttamiseen ja kaikkien mahdollisten keinojen tutkimiseen rauhanneuvotteluiden käynnistämiseksi voidaan jatkaa; 8. kehottaa komissiota ja jäsenvaltioiden viranomaisia tutkimaan tarkasti kaikkea Nepalille myönnettävää kehitysapua ja varmistamaan, että apu käytetään sen ensisijaiseen tarkoitukseen eli köyhyyden helpottamiseen ja konfliktin perimmäisten syiden ratkaisemiseen Nepalissa; 9. panee merkille, että huhtikuussa 2006 maassa on määrä järjestää kunnallisvaalit; kehottaa järjestämään parlamenttivaalit samanaikaisesti; kehottaa EU:ta lähettämään vaalitarkkailijoita näiden vaalien valvomiseksi; vaatii, että kaikki poliittiset puolueet saavat osallistua täysipainoisesti vaaleihin; 10. tuomitsee voimakkaasti väkivallan sen kaikissa muodoissa ja kaikkien osapuolten tekemänä; painottaa, että Nepalissa on noudatettava perustavanlaatuisia ihmisoikeuksia ja kansalaisvapauksia ja pyytää siksi sekä kuningasta että maolaisia allekirjoittamaan ihmisoikeussopimuksia rikkomusten kitkemiseksi; 11. panee merkille joidenkin poliittisten vankien vapauttamisen, mutta on yhä erittäin huolissaan siitä, että muita poliittisia johtajia, opiskelijoita ja ihmisoikeusaktivisteja on edelleen vangittuina; 12. korostaa, että kaikki tiedotusvälineiden vapautta koskevat rajoitukset on poistettava välittömästi ja että kaikki poliittiset vangit on joko vapautettava tai asetettava syytteeseen; 13. pyytää kuningasta palauttamaan asuinsijoilleen ne 30000 Kapilvastun kyläläistä, jotka aseellinen konflikti on pakottanut siirtymään pois kotiseudultaan; 14. pyytää jälleen kerran painokkaasti Nepalin hallitusta avaamaan uudelleen Kathmandussa olevan Tibetan Refugee Welfare Office -viraston ja sallimaan Dalai Laman edustustoimiston jatkaa toimintaansa eli tarjota hätäapupalveluja Tiibetin pakolaisille Yhdistyneiden Kansakuntien pakolaisasiain päävaltuutetun (UNHCR) täytäntöönpanokumppanina; 15. kehottaa puhemiestä välittämään tämän päätöslauselman neuvostolle, komissiolle, kuningas Gyanendralle, Intian ja muiden Etelä-Aasian alueellisen yhteistyöjärjestön jäsenvaltioiden hallituksille, YK:n pääsihteerille ja YK:n ihmisoikeusvaltuutetulle. [1] Hyväksytyt tekstit, P6_TA(2005)0058. --------------------------------------------------